Source: https://ec.europa.eu/civiljustice/enforce_judgement/enforce_judgement_spa_mt.htm
Timestamp: 2019-08-17 10:58:29+00:00
Document Index: 382688

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Infurzar tas-sentenzi - Spanja
Kummissjoni Ewropea > NGE > Infurzar tas-sentenzi > Spanja
L-aħħar aġġornament: 07-06-2006
Infurzar tas-sentenzi - Spanja
2.2. Il-kondizzjonijiet sostantivi X’inhuma l-kriterji użati mill-qorti għall-għoti ta’ miżura ta’ eżekuzzjoni?
3.2. X’inhuma l-effetti tal-miżuri ta’ l-eżekuzzjoni?
4. Hemm il-possibilità ta’ appell kontra deċiżjoni li tagħti miżura bħal din?
L-eżekuzzjoni hija parti mir-risposta għall-mandat kostituzzjonali preskritt f’dik ir-regola tal-liġi suprema li tafda lill-imħallfin bix-xogħol li jiġġudikaw u li jeżegwixxu s-sentenzi (l-Artikoli 117 u 118 tal-Kostituzzjoni). Għalhekk il-partijiet fil-proċeduri huma fl-obbligu li jħarsu s-sentenzi u d-deċiżjonijiet oħra ġudizzjarji u biex jikkollaboraw kif meħtieġ fl-eżekuzzjoni ta’ x’ġie deċiż. Huwa l-imħallef li jiżgura li dawn ir-rekwiżiti jintlaħqu għal kollox.
L-eżekuzzjoni ta’ deċiżjoni tal-qorti tfisser li jitħares u jinkiseb id-dritt sħiħ miksub mill-parti li rebħet it-tilwima. Din tista’ tinvolvi talba mill-attur għar-ritorn ta’ ċertu ammont ta’ flus, id-dritt li l-konvenut jintalab jagħmel xi ħaġa jew ma jagħmilx xi ħaġa, jew talba biex dritt ikun rikonoxxut bir-reġistrazzjoni fir-reġistri pubbliċi.
L-eżekuzzjoni tista’ tkun definittiva jew proviżorja. F’dan il-każ ta’ l-aħħar, sentenza tiġi eżegwita li għadha mhix finali biex tkun evitata sitwazzjoni fejn il-kreditur jonqos li jikseb sodisfazzjon minħabba dewmien fil-proċeduri (l-Artikoli 524 sa 537 tal-Kodiċi tal-Proċedura Ċivili).
Fil-prinċipju, hemm bżonn ta’ deċiżjoni finali tal-qorti jew strument ieħor li jippermetti l-eżekuzzjoni (ħlief fil-każ ta’ eżekuzzjoni proviżorja, li hija aċċettata f’xi każijiet għad-deċiżjonijiet finali).
2.1(a) Kemm id-deċiżjonijiet ġudizzjarji u mhux ġudizzjarji huma eżegwibbli?
L-eżekuzzjoni għandha tkun ibbażata fuq strument li huwa eżegwibbli.
Dawn l-istrumenti li ġejjin biss huma eżegwibbli:
Sentenza finali;
Deċiżjonijiet ta’ l-arbitraġġ (laudos);
Deċiżjonijiet tal-qorti li japprovaw jew jikkonfermaw akkordji u ftehim milħuqa matul il-proċedura, akkumpanjati, jekk meħtieġ, bid-depożizzjonijiet korrispondenti biex ikun hemm hemm rekord tal-kontenut attwali;
Dokumenti pubbliċi awtentikati, iżda għandhom ikunu l-ewwel kopji. Jekk huma t-tieni kopji, għandhom jinħarġu bla ħsara għall-ordni tal-qorti li ssemmi l-persuna li tista’ tkun ġarrbet il-ħsara jew minn wettaq il-ħsara, jew iridu jinħarġu bil-ftehim tal-partijiet kollha;
Kuntratti kummerċjali ffirmati mill-partijiet u mis-sensar li huwa membru ta’ assoċjazzjoni professjonali, li jkun għamilha ta’ medjatur bejniethom, iżda għandhom ikunu akkumpanjati b’ċertifikat fejn l-imsemmi sensar jiċċertifika li l-kuntratt jikkonforma ma’ l-annotamenti fir-reġistru tiegħu u d-data ta’ dawn l-annotamenti;
Titoli tal-purtatur jew titoli rreġistrati maħruġin legalment li jirrapreżentaw il-passiv li jrid jitħallas, u l-kupuni, li jridu jitħallsu wkoll, tat-titoli msemmijin, iżda l-kupuni jridu jaqblu mat-titoli u li t-titoli, fil-każijiet kollha, jaqblu mal-kotba ta’ l-irċevuti;
Protest ta’ falsifikazzjoni tat-titolu fformulat matul il-proċess tat-tqabbil mhux, jekk jaqblu l-oġġetti, ser jipprevjeni milli toħroġ d-deċiżjoni ta’ l-eżekuzzjoni, mingħajr preġudizzju għall-oppożizzjoni sussegwenti għall-eżekuzzjoni li tista’ ssir mill-konvenut, li jargumenta li t-titolu huwa ffalsifikat;
Ċertifikati li ma skadewx, maħruġin mill-korpi responsabbli għar-reġistri, li juru t-titoli rrappreżentati minn annotamenti fil-kontijiet imsemmija fil-Liġi tas-Suq ta’ l-Ishma, iżda għandhom ikunu akkumpanjati b’kopja ta’ l-istrument pubbliku li jirrappreżenta t-titoli jew, fejn xieraq, il-ħarġa, meta dan hu meħtieġ skond il-leġiżlazzjoni fis-seħħ.
Meta l-eżekuzzjoni tintalab u tingħata, iċ-ċertifikati msemmijin fl-ewwel paragrafu ma jiskadux;
Il-mandati li jniżżlu l-ammont massimu li jista’ jintalab bħala kumpens, magħmulin fil-każ ta’ nuqqas ta’ dehra fil-qorti ta’ l-akkużat jew il-ħelsien mill-ħtija jew iċ-ċaħda ta' l-azzjoni fi proċeduri kriminali mibdija fir-rigward ta’ ġrajjiet koperti bl-assigurazzjoni obbligatorja tal-vetturi bil-mutur għar-responsabilità tat-terz;
Deċiżjonijiet u dokumenti oħra tal-qorti li, bis-saħħa ta’ din il-liġi jew waħda oħra, huma eżegwibbli.
2.1(b) Hemm bżonn ta’ rikors għal ordni tal-qorti li tawtorizza l-eżekuzzjoni?
Hemm żewġ possibilitajiet, jiddipendi fuq l-istrument li għandu jkun eżegwit.
Ir-regola ġenerali hija biex tkun involuta awtorità ġudizzjarja, għalkemm fil-każ ta’ preklużjoni ta’ dritt ipotekarju, u sakemm dan ikun ġie miftiehem espressament, il-bejgħ tal-proprjetà ipotekata jista’ jsir permezz ta’ nutar.
2.1(ċ) Liema hi l-qorti kompetenti biex tordna l-eżekuzzjoni?
L-imħallef fil-Qorti ta’ l-Ewwel Istanza li ta s-sentenza għall-eżekuzzjoni. Jekk l-istrument eżegwibbli mhux sentenza, hemm regoli speċjali għall-għoti tal-kompetenza li s-soltu jindikaw li l-imħallef fil-post fejn joqgħod il-konvenut huwa kompetenti.
2.1(d) Ir-rikors għall-eżekuzzjoni għandu jsir permezz ta' avukat jew ta' xi professjoni legali oħra?
Dejjem, ħlief fl-eżekuzzjoni tad-deċiżjonijiet dwar ammonti ta’ anqas minn €900.
2.1(e) Jekk jogħġbok ipprovdi skala ta’ l-ispejjeż għal kull tip ta’ miżura ta’ eżekuzzjoni.
Is-servizz ipprovdut mill-qorti s-soltu huwa b’xejn ħlief fil-każ ta’ persuni legali, li jkollhom iħallsu dritt, miġbur mill-Bord tat-Taxxi Interni, jekk it-turnover tagħhom huwa sinifikanti.
Id-drittijiet ta’ l-avukati u s-solicitors huma regolati skond l-assoċjazzjonijiet korrispondenti tagħhom. Persuni li għandhom dritt għall-għajnuna legali b’xejn jistgħu jkomplu jirċievu dan matul il-fażi ta’ l-eżekuzzjoni.
Fil-prinċipju m’hemmx limitu għal dawn l-ispejjeż, bil-livell tagħhom jiddependi fuq il-problemi li jinqalgħu matul l-eżekuzzjoni.
Ir-rikors ta’ l-eżekuzzjoni mitluba mill-parti għandu jinkludi: l-istrument li fuqu hija bbażata l-eżekuzzjoni, l-eżekuzzjoni mitluba, l-assi tad-debitur li jistgħu jinqabdu, il-miżuri tal-lokalizzazzjoni u tat-tiftix meħtieġa biex ikunu aċċertati l-assi tad-debitur, il-persuna jew il-persuni li kontrihom għandha tkun eżegwita s-sentenza, l-identifikazzjoni tagħhom u ċ-ċirkostanzi tagħhom u, f’każijiet fejn l-għan huwa l-eżekuzzjoni ta’ sentenza jew deċiżjoni tal-qorti, dan għandu jkun identifikat u mehmuż, bis-saħħa ta’ l-Artikolu 549 tal-Kodiċi tal-Proċedura Ċivili.
Id-dokumenti elenkati fl-Artikolu 550 tal-Kodiċi tal-Proċedura Ċivili għandhom jinthemżu mar-rikors ta’ l-eżekuzzjoni. Jekk ir-rikors ta’ l-eżekuzzjoni jħares ir-rekwiżiti msemmija fuq u jekk l-istrument ppreżentat huwa wieħed mill-istrumenti li jippermetti l-eżekuzzjoni, dan jiġi permess mill-imħallef li jkun sarlu r-rikors, li jiddetermina l-ammont li għandu jinqabad, il-persuni kkonċernati u l-miżuri ta’ l-eżekuzzjoni
Il-proprjetà mobbli u immobbli kif ukoll il-krediti u d-drittijiet tal-proprjetà immobbli. L-assi li ġejjin taħt l-ebda ċirkostanza ma jistgħu jkunu soġġetti għall-eżekuzzjoni:
Assi li ġew iddikjarati bħala inaljenabbli;
Drittijiet sekondarji li ma jistgħux ikunu aljenati b’mod separat minn dawk prinċipali;
Assi li fihom innifishom m’għandhom l-ebda valur ta’ proprjetà;
Assi li huma ddikjarati espressament minn dispożizzjoni legali li ma jistgħux jinqabdu;
Oġġetti tad-dar u għamara ta’ ġewwa d-dar, kif ukoll l-ħwejjeġ tad-debitur u l-familja tiegħu, ħlief għal dak li jista’ jitqies żejjed. B’mod ġenerali, assi bħall-oġġetti ta’ l-ikel, fjuwil u oħrajn li, fil-fehma tal-qorti, huma essenzjali għad-debitur u d-dipendenti tiegħu biex jgħix b’mod deċenti;
Il-kotba u l-istrumenti meħtieġa mid-debitur biex jeżerċita l-professjoni, l-arti jew in-negozju tiegħu, meta l-valur tagħhom mhux sproporzjonat ma’ l-ammont mitlub;
Oġġetti sagri u dawk użati għall-prattika ta’ reliġjonijiet reġistrati legalment;
Ammonti ddikjarati esspressament li ma jistgħux jinqabdu bil-liġi;
Assi u ammonti ddikjarati espressament li ma jistgħux jinqabdu bi trattati rratifikati minn Spajna.
Dawn l-ammonti ma jistgħux ikunu eżegwiti lanqas:
Is-salarji, il-pagi, ir-remunerazzjoni jew ħlasijiet ekwivalenti li ma jaqbżux l-ammont preskritt bħala l-paga minima intersettorjali (dan huwa ddeterminat mill-Gvern kull sena);
Is-salarji, il-pagi, ir-remunerazzjoni u l-pensjonijiet li huma ogħla mill-paga minima settorjali jistgħu jinqabdu skond din l-iskala:
Għall-ewwel ammont addizzjonali sa ammont ekwivalenti għad-doppju tal-paga minima intersettorjali, tletin fil-mija;
Għall-ammont addizzjonali sa ammont ekwivalenti għal tliet darbiet il-paga minima intersettorjali, ħamsin fil-mija;
Għall-ammont addizzjonali sa ammont ekwivalenti għal erba’ darbiet il-paga minima intersettorjali, sittin fil-mija;
Għall-ammont addizzjonali sa ammont ekwivalenti għal ħames darbiet il-paga minima intersettorjali, ħamsa u sebgħin fil-mija;
Għal kull ammont li jaqbeż l-ammont ta’ qabel disgħin fil-mija.
Jekk id-debitur jirċievi aktar minn salarju wieħed, is-salarji kollha jingħaddu flimkien u l-parti li ma tistax tinqabad titnaqqas darba. Barra minn hekk, is-salarji, il-pagi, il-pensjonijiet, ir-remunerazzjoni u l-ħlasijiet ekwivalenti tal-konjuġi jingħaddu flimkien ħlief jekk il-ftehim taż-żwieġ tagħhom jinvolvi s-separazzjoni tal-beni u tad-dħul ta’ kull xorta, u trid tingħata evidenza ta’ dan lill-qorti.
Il-qorti tista’ tapplika tnaqqis ta’ bejn l-10% u l-15% fil-perċentwali preskritti fis-sub-paragrafi 1, 2, 3 u 4 tal-paragrafu 2 ta’ dan l-artikolu biex id-debitur ikun jista’ jlaħħaq ma’ l-ispejjeż tal-familja .
Jekk is-salarji, il-pagi, il-pensjonijiet u r-remunerazzjoni jkollhom fuqhom piżijiet ta’ tnaqqis permanenti jew tranżitorju ta’ natura pubblika bis-saħħa ta’ leġiżlazzjoni tat-taxxa jew tas-sigurtà soċjali, l-ammont nett irċevut mid-debitur, ladarba jitnaqqsu, ikun l-ammont użat bħala l-bażi għad-determinazzjoni ta’ l-ammont li għandu jinqabad.
Is-sub-paragrafi ta’ hawn fuq ta’ dan l-artikolu japplikaw ukoll għad-dħul mill-attivitajiet professjonali u tan-negozju ta' min jaħdem għal rasu.
F’kull każ u mingħajr preġudizzju għall-bżonn li jkunu kkunsidrati l-ammonti li ma jistgħux jinqabdu kif imsemmi fuq, il-miżuri ta’ l-eżekuzzjoni għandhom ikunu fi proporzjon ma’ l-ammont li għalih ingħatat l-eżekuzzjoni, biex jekk huma eċċessivi jista’ jkun hemm bżonn ta’ tnaqqis, u jekk m’humiex biżżejjed tista’ tenħtieġ żieda.
Meta l-parti li tibda l-eżekuzzjoni ma tkunx taf x’assi għandu d-debitur, il-qorti tista’ tintalab tagħmel stħarriġ; dan isir billi jiġu kkonsultati d-databanks tad-diversi istituzzjonijiet uffiċjali, uħud minnhom huma aċċessibbli direttament mill-qorti, bis-salvagwardji tas-soltu.
Biex tkun iggarantita l-effettività ta’ l-eżekuzzjoni, il-liġi tipprovdi għal ċerti miżuri jiddipendi fuq it-tip ta’ l-assi.
Fil-każ tal-proprjetà immobbli jew assi oħra li jistgħu jiddaħħlu f’reġistru, il-qorti tista’, fuq talba tal-parti li tapplika għall-eżekuzzjoni, tordna annotazzjoni preventiva tal-qbid fir-reġistru pubbliku korrispondenti (is-soltu r-reġistru tal-proprjetà, li huwa dak tal-proprjetà immobbli).
F’każijiet oħra, jistgħu jingħataw il-miżuri li ġejjin:
Il-flus: il-konfiska; il-kontijiet kurrenti: ordni lil bank biex jimblokka l-kontijiet: ordni lil min iħallas biex iżomm parti mill-ħlas;
Imgħax, qligħ u dħul: żamma min min iħallas, l-istat ta’ proprjetà għand riċevitur, u konfiska ġudizzjarja;
Titoli u strumenti finanzjarji: żamma ta’ l-imgħax mis-sors, in-notifika tas-suq ta’ l-ishma jew lir-regolatur tas-suq sekondarju (jekk it-titoli huma elenkati f’suq uffiċjali) u n-notifika tal-kumpanija;
Proprjetà oħra mobbli: il-konfiska.
Barra minn dan, biex tkun iggarantita l-eżekuzzjoni, il-persuni kollha u l-entitajiet pubbliċi u privati huma meħtieġa li jikkooperaw fil-proċeduri ta’ l-eżekuzzjoni (taħt piena ta’ multa jew ukoll ta’ akkuża ta’ disprezz tal-qorti jekk jonqsu li jirrispettaw ir-rekwiżit). Dan ifisser li għandhom jipprovdu l-informazzjoni meħtieġa minnhom, jadottaw il-miżuri ta’ garanzija partikolari, jgħaddu lill-qorti kull dokument u data fil-pussess tagħhom, mingħajr limitazzjonijiet ħlief għal dawk li joħorġu mill-osservanza tad-drittijiet fondamentali jew limiti li f’ċerti każijiet, huma espressament preskritti mil-liġi.
It-tul tal-miżuri ta’ eżekuzzjoni mhux predeterminat. Jibqgħu fis-seħħ sakemm tintemm l-eżekuzzjoni.
Mhux possibbli li jsir appell kontra miżuri speċifiċi preskritti fid-deċiżjoni li tagħti l-eżekuzzjoni, imma d-debitur jista’ jopponi l-adozzjoni ta’ miżuri speċifiċi. F’dan il-każ, id-debitur jista’ jibda proċeduri ta’ l-appell kontra ċ-ċaħda tal-qorti f’perjodu ta’ ħamest ijiem. Il-bidu ta’ proċeduri ta’ l-appell ma jissospendix l-eżekuzzjoni tal-miżuri mogħtija.
Barra minn dan ta’ hawn fuq, id-debitur jista’ jopponi l-eżekuzzjoni li tkun qed issir kontrih jew fuq il-bażi ta’ nuqqasijiet proċedurali jew għal raġunijiet dwar ir-relazzjoni legali partikolari.
Ir-raġunijiet proċedurali (applikabbli għall-istrumenti kollha ta’ eżekuzzjoni):
Id-debitur m’għandux il-kapaċità jew ir-rappreżentanza meħtieġa;
Nuqqas tal-kapaċità jew tar-rappreżentanza min-naħa ta’ l-attur jew l-inabilità tiegħu li jipprova l-kapaċità jew ir-rappreżentanza meħtieġa;
L-invalidità assoluta ta’ l-eżekuzzjoni mogħtija minħabba ma fihiex is-sentenza jew d-deċiżjoni ta’ l-arbitraġġ li tikkundanna lill-konvenut, għaliex id-dokument prodott ma jħarisx ir-rekwiżiti legali għall-eżegwibilità, jew minħabba vjolazzjoni, meta ngħatat l-eżekuzzjoni, tar-regoli li jiggvernaw il-proċeduri li għandhom ikunu segwiti qabel ma tingħata miżura ta’ eżekuzzjoni;
Jekk l-istrument ta’ eżekuzzjoni kien deċiżjoni ta’ l-arbitraġġ li ma kinitx rreġistrata minn nutar, in-nuqqas ta’ awtentiċità ta’ din id-deċiżjoni.
Iżda, flimkien mar-raġunijiet fuq imsemmija, id-debitur jista’ jinvoka raġunijiet għall-eżekuzzjoni li joħorġu mir-relazzjoni legali sottostanti (raġunijiet materjali). Billi, fil-każ ta’ sentenzi, kien hemm qabel proċess li matulu kien hemm opportunitajiet estensivi għal dibattitu, hemm anqas possibilitajiet ta’ oppożizzjoni jekk l-istrument ta’ eżekuzzjoni huwa sentenza.
Għalhekk jekk l-istrument ta’ eżekuzzjoni huwa deċiżjoni tal-qorti jew sentenza jew deċiżjoni ta’ l-arbitraġġ kontra l-konvenut, jew jekk tapprova akkordju jew ftehim milħuq matul il-proċess, id-debitur jista’, fi żmien għaxart ijiem wara n-notifika ta’ l-att fejn tingħata l-eżekuzzjoni, jopponi dan bil-miktub skond waħda mir-raġunijiet li ġejjin:
Ħlas jew konformità ma’ x’inhu ordnat fis-sentenza, li jkollu jkun stabbiliti bid-dokumenti;
L-iskadenza ta’ l-azzjoni ta’ l-eżekuzzjoni;
Il-ftehim u l-akkordji li ntaħqu biex tkun evitata l-eżekuzzjoni, iżda dawn il-ftehim u l-akkordji jkunu rreġistrati f’dokument pubbliku.
F’dawn il-każijiet, l-oppożizzjoni ma tissospendix l-eżekuzzjoni.
Imma meta l-istrument ta’ l-eżekuzzjoni huwa differenti minn dawk imsemmijin fuq, hemm iżjed raġunijiet għall-oppożizzjoni, inkluż li ġej:
Il-ħlas, li għalih tista’ tinġab l-evidenza dokumentarja;
It-tpaċija ta’ kreditu pagabbli bbażata fuq dokument li huwa eżegwibbli;
Plus petitio jew eċċess fil-valutazzjoni tad-djun f’kontanti;
Il-preskrizzjoni u l-iskadenza;
Il-maħfra, l-għoti ta’ terminu, jew ftehim jew wegħda li ma ssirx kawża, irreġistrati fid-dokumenti.
Akkordju, iżda għandu jkun stabbiliti f’dokument pubbliku;
Jekk tkun ifformulata oppożizzjoni f’dawn il-każijiet, l-eżekuzzjoni tkun sospiża.
« Infurzar tas-sentenzi - Informazzjoni Ġenerali | Spanja - Informazzjoni Ġenerali »